Octavian Goga

Octavian GOGA (naskiĝis la 1-an de aprilo 1881 en Rășinari, Aŭstrio-Hungario; mortis la 7-an de majo 1938 en Ciucea) estis rumana poeto, dramisto, por-nazia kaj antisemita politikisto, kaj ĉefministro de la lando dum 45 tagoj.

Li estis plena membro de la Rumana Akademio (ekde 1919).

 Vivo 
Octavian Goga naskiĝis en Transilvanio kaj estis fervora rumana patrioto kaj naciisto. Post la aneksado de Transilvanio fare de Rumanio, li servis plurajn oficperiodojn kiel ministro en diversaj konservativaj registaroj. En decembro 1937, li fariĝis ĉefministro. Li estas konsiderata la unua rumana ŝtatisto, kiu atingis la potencon per evidentaj antisemitaj politikoj. La leĝoj pasigitaj de lia registaro en 1938 senigis trionon de rumanoj de juda deveno je iliaj civitanrajtoj. Kvankam Goga estis maldungita de reĝo Karolo la 2-a post apenaŭ 40 tagoj, la antisemitaj leĝoj restis validaj sub lia posteulo, Miron Cristea.

Goga estis framasono; en 1929, li provis establi kristanan framasonan blokon ene de la rumana framasonismo, laŭ la germana ekzemplo. La nuna framasona loĝio en Sibiu portas la nomon Octavian Goga.

Kiel lirikisto, Goga estis socie engaĝita kaj uzis arkaikan lingvon riĉan je dialektaj esprimoj. Li enfokusigis sian poezion al la kampara vivo de rumanaj kamparanoj en Transilvanio. Lia poezio estis entuziasme akceptita de liaj samtempuloj, kaj kelkaj el liaj poemoj eĉ fariĝis popolkantoj. Eĉ en komunisma Rumanio post 1947, la entuziasmo por la poezio de Goga ne malkreskis: pluraj eldonoj de liaj verkoj kaj multaj monografioj estis publikigitaj. Kvankam antisemitismo estis evidenta en lia politiko, ĝi ne estas reflektita en liaj verkoj. Lia poezio restas alte estimata en Rumanio nuntempe.

Octavian Goga tradukis multajn verkojn de gravaj hungaraj verkistoj kiel Endre Ady (kun kiu li ankaŭ persone amikiĝis), Sándor Petőfi kaj Imre Madách en la rumanan lingvon.

 Verkaro 

 Poezii, Budapeŝto 1905
 Din umbra zidurilor (En la Ombro de la Muroj), Bukareŝto 1910
 Ne cheamă pămîntul (La Tero Vokas Nin), Bukareŝto 1911
 Opere (Kolektitaj Verkoj), 1-2, Bukareŝto 1967

 Referencoj 

Kategorio:Ĉefministroj de Rumanio
Kategorio:Rumanaj poetoj
Kategorio:Rumanaj verkistoj
Kategorio:Rumanaj dramistoj
Kategorio:Rumanaj politikistoj